**Asta Maria Kihlbom** (gift Gyllenberg, født 21. mars 1892 i Mariestad, død 15. januar 1984) var en svensk professor i engelsk. Hennes akademiske virke brakte henne også til Storbritannia og til Norge, der hun var professor i Oslo og Bergen.

Virke
-----

Kihlbom studerte i Lund, der hun ble fil. kand. i 1916 og fil.
mag. i 1917. Studiene fortsatte ved Uppsala universitet, der hun ble fil. lic. i 1923.

I 1925 var hun svensklektor ved University College London. Kihlbom avla i 1926 doktorgrad i Uppsala med en avhandling med tittelen *A Contribution to the Study of Fifteenth Century English*. Samme år ble hun dosent ved Uppsala universitet. Fra 1926 til 1928 holdt hun også Crown-Princess Louise's Lectureship in Swedish ved University of London. I 1930 vendte hun tilbake til Lunds universitet, der hun hadde dosentstilling til 1949.

Under andre verdenskrig engasjerte Kihlbom seg for norske flyktninger i Sverige og var særskilt opptatt av å hjelpe norske barn med poliomyelitt i Lund.

Fra 1945 til 1948 ledet Kihlbom Svenska institutet i London. I 1949 ble hun professor i engelsk filologi ved Universitetet i Oslo. I Oslo markerte seg som motstander av å ta inn amerikanske studier i faget, noe Sigmund Skard var forkjemper for. Hun lykkes ikke og i 1953 ble hun professor ved Engelsk institutt ved Universitetet i Bergen. Hun var den første kvinne som fikk professorat ved dette universitetet. Kihlbom var professor i Bergen til 1957.

Kihlbom var aktiv i organisasjoner for kvinnelige akademikere. Hun var i 1934 initiativtager til Skånekretsen av Akademiskt bildade kvinnors förening (ABKF), der hun også var leder til 1946. Fra 1942 til 1945 var hun landsleder for Akademiskt bildade kvinnors förening. Fra 1936 til 1948 var hun medlem av stipendkomiteen i International Federation of University Women (IFWU).

Hun var medlem av Selskapet til vitenskapenes fremme.

Kihlbom ble pensjonist i 1959. Hun var gift med professor Walter Gyllenberg.

Utmerkelser
-----------

I 1945 ble Kihlbom utnevnt til æresdoktor ved Universitetet i Oslo.

Kihlbom mottok Vasamedaljen i gull i 1938 og Illis Quorum i 1948. For sin innsats under andre verdenskrig ble hun tildelt det norske Haakon VIIs Frihetskors og den danske Kong Christian Xs frihetsmedalje, samt en britisk medalje.

Utgivelser (utvalg)
-------------------

* *A Contribution to the Study of Fifteenth Century English*, 1926
* *England av i dag*, 1938

Referanser
----------

1. 1 2   Svenskagravar.se, oppført som Kihlbom-Gyllenberg, Asta Maria, www.svenskagravar.se, besøkt 24. april 2021[Hentet fra Wikidata]
2. ↑   Svenskagravar.se, «Kihlbom-Gyllenberg, Asta Maria», besøkt 27. mars 2017[Hentet fra Wikidata]
3. 1 2 3 4  Bjørn Steenstrup: *Hvem er Hvem? 1973*, Oslo: Kunnskapsforlaget, 1973, s. 300.
4. 1 2 3 4  Davidsson, Åke (red.): *Vem är Vem? Skåne, Halland, Blekinge 1966*, Stockholm: Bokörlaget Vem er vem, 1966, s. 428.
5. 1 2 3 4  Hallind, Kristina: «Lärda kvinnor i Lund» Arkivert 5. mars 2016 hos Wayback Machine. Kvinnliga akademikers förening 100 år - utställning på Universitetsbiblioteket i Lund 8 mars - 22 maj 2004.
6. ↑  «Den nye engelsk-professor en god Norges-venn», *Aftenposten*, morgennummeret 4. oktober 1948, s. 3.
7. ↑  «Professor Kihlbom 60 år», *Aftenposten*, aftenutgaven 21. mars 1952, s. 2.
8. ↑  For Skards perspektiv på striden, se *Trans-Atlantica. Memoirs of a Norwegian Americanist*, Oslo: Universitetsforlaget, 1978, s. 113ff.
9. ↑  Kjerstin Gjengedal: «Kvinner i akademia – nei takk!», *Hubro*, nr. 1, 2012, s. 47.
10. ↑  «Föreningens historia» Arkivert 10. oktober 2006 hos Wayback Machine. Kvinnliga Akademikers Förening.
11. ↑  «Æresdoktorer ved Universitetet i Oslo 1945–1956», Universitetet i Oslo

  


|  |  |
| --- | --- |
| Oppslagsverk/autoritetsdata | Geni **·** VIAF **·** GND **·** ISNI **·** LIBRIS **·** SUDOC
 |